Svmer vns hat din ſchoͤne
Svmer vns hat din ſchoͤne·
blv̊men bꝛaht vn̄ vogeldoͤne·
walt anger heide in gruͤne ſtat·
die haſt dv bꝛaht vs noͤten·
nv wil mich min frowe toͤten·
dú mich ane troſt in ſoꝛgen lat·
mich hat bevangē mīnekliche ir lib·
mit lieben dingen· kan ſi twingen·
hilf troͤſt̾inne ſelig wib·

Solde ich ein wip vmbevahen·
lieplich ich weis wol wie nahen·
mehte es ſo mīneklich geſchehen·
das mich mit  troſt empfienge·
trut min liep vn̄ dc ergienge·
man mvͤſte mich iemer froͤlich ſehen·
nv vinde ich niht wan haſlich v̾ſagen·
mir benimt ir mīne· froͤide vn̄ ſinne·
deſ mv̊s ich ſenden kvmber tragen·

Wib vn̄ wibes gvͤte·
ſendent werendeſ hohgemvͤte·
wib kvnnen froͤiden wnder geben·
wib kvnnē froͤide machen·
wib kvnnē frúnde frúntlich lachen·
wib liebent manne lip vn̄ leben·
wib was din trúwe wirde vn̄ ere git·
wib dv kanſt wenden leit liep ſendē·
wc an wibē froͤide lit·

Deutsche Philologie
Deutschland
13. Jahrhundert
Mittelhochdeutsch
Versdichtung
Codex Manesse